Germani

Germanii (din немец, nemeț, respectiv német; numiți pe filieră slavo-maghiară și nemți) sunt un popor indo-european a cărui origine și distribuție etnografică se regăsește în nord-vestul Europei Centrale și, respectiv, în Europa de Vest. De asemenea, comunități minoritare germanofone au mai fost native și se mai întâlnesc încă și în anumite părți din Europa de Est precum în România, Ungaria sau Slovacia (cele trei țări aflându-se alternativ sau parțial și în Europa Centrală, din punct de vedere cultural și geografic).

Istorie 

În antichitate, popoarele germanice erau grupate în mai multe triburi, precum alemanii, saxonii, frizii (sau frizonii) și  (sau bavarezii), care au luptat împotriva Imperiului Roman, unul din motivele pentru care romanii nu au reușit niciodată să cucerească toate teritoriile locuite de germani.

Începând cu secolul al VI-lea teritoriile locuite de germani au fost incluse în statul franc. În anul 962 s-a înființat Sfântul Imperiu Roman, devenit ulterior Sfântul Imperiu Roman de Națiune Germană.

Începând cu secolul al XI-lea orașele au căpătat o importanță politică din ce în ce mai mare, iar germanii au întemeiat o serie de orașe-stat. Abia în secolul al XVIII-lea s-au impus două imperii, Austria și Prusia, care au căutat, fiecare separat, unitatea germanilor.

Unificarea a fost obținută prin luptă de către cancelarul Prusiei, Otto von Bismarck, în a doua parte a secolului al XIX-lea.

Diaspora germană 

În America de Nord precum și în America de Sud (dar și în America Centrală) există o numeroasă diasporă de origine germană care a emigrat din timpul epocii moderne până în prezent. Statele Unite ale Americii (SUA), Brazilia și Canada sunt țările unde se află cele mai mari comunități de origine germană după Germania în întreaga lume. De altfel, comunitatea germană din Statele Unite ale Americii (SUA) este cel mai răspândit grup etnic de la stat la stat, conform recensâmuntului american din 2000 după descendență (i.e. „ancestry” sau „heritage” în limba engleză).

În Europa de asemenea a existat încă din evul mediu o diasporă germană considerabilă în afara spațiului nativ germanofon, în Europa de est și Europa centrală. Grupuri ale diasporei germane au fost și încă sunt prezente (în numere mai mici însă) și în România. Cel mai notabil grup al diasporei germane în România a fost și este, din punct de vedere istoric, cel al sașilor.

Totodată, grupuri ale diasporei germane există și pe cuprinsul continentului asiatic (în Kazahstan în număr considerabil de mare) și în Oceania, mai precis în Australia și Noua Zeelandă. Nu în ultimul rând, germanii se mai regăsesc în numere mai mici și în Africa (în special în Africa de Sud).

Cultura și folclorul 

Cultura germanilor este una dintre cele mai vechi și redutabile din Europa. Germanii au excelat, de-a lungul timpului, în artă vizuală, literatură sau muzică. Folclorul germanilor este un tip de folclor vest european și central european care are foarte multe similtudini cu cel al luxemburghezilor, elvețienilor vorbitori de dialecte alemanice ale limbii germane precum și cu austriecii sau populația nativă din Liechtenstein. Germania este una dintre țările cu cei mai mulți laureați ai premiilor Nobel per capita din lume. Totodată, cultura și folclorul germanilor sunt înrudite cu cele ale altor popoare germanice, printre care, cel mai notabil, cele scandinave (în special norvegienii dar și danezii și suedezii). Există similarități culturale între germani și olandezi și englezi de asemenea.

Comunitatea germană din România 

Cele mai importante grupuri istorice de etnie germană din România sunt: sașii, șvabii bănățeni, șvabii sătmăreni, landleri, țipțerii, germanii bucovineni, germanii regățeni precum și germanii dobrogeni. În trecutul istoric relativ recent al României, mai poate fi identificat un grup important istoric de etnie germană în Regatul României și în perioada interbelică până la începutul celui de-Al Doilea Război Mondial, mai precis germanii basarabeni (între 1918 și 1940 mai precis). Cel mai vechi grup etnic german din România este de departe cel al sașilor transilvăneni care trăiește neîntrerupt în Transilvania din evul mediu până în prezent.

În România, la recensământul din 1992, un număr de 119.462 de persoane s-au declarat germane, în timp ce la recensământul din 2002 numai 60.088 de persoane s-au mai declarat germane, o statistică care include și sașii (1.422 persoane) și șvabii (2.963 persoane), mai precis (șvabii sătmăreni și șvabii bănățeni), adică o reducere în 2002 față de 1992 cu 50,3 %, iar în ceea ce privește ponderea în populația totală a României, reducerea este de la 0,5 % în 1992 la 0,3 % în 2002.

Spre deosebire de alte minorități naționale, în 2002 germanii au reședința în proporție de peste 2/3 în mediul urban, situație similară cu cea din 1992. Scăderea constatată a fost ceva mai mare în mediul rural decât în cel urban .

Aproximativ 3/5 din germani se concentrează într-un număr de 7 județe situate în Banat, Bucovina și Transilvania: Timiș (2,1 % din populație), Caraș Severin (1,8 %), Satu Mare (1,7 %), Sibiu (1,6 %), Arad (1,1 %), Brașov (0,8 %) și Suceava (0,6 %). Pentru vasta majoritate teritorială a județului Suceava, comunitatea nativă de etnici germani este cunoscuta ca germani bucovineni.

Comparativ cu recensământul din 1992 proporția etnicilor germani și numărul lor în populația județelor respective a scăzut semnificativ, datorită sporului natural negativ (scăderii) și a soldului negativ al migrației externe.

În cadrul recensământului din 2011, s-au declarat germani un număr de 36.900 persoane. La recensământul din 2021, re-programat și efectuat din cauza pandemiei în 2022, numărul etnicilor germani a scăzut la nivel național circa 22.900 de persoane.

Note

Vezi și 

 Limbile germanice
 Limba germană
 Germanii din România
 Sași transilvăneni
 Șvabi
 Șvabi sătmăreni
 Germani bucovineni
 Țipțeri
 Germani regățeni
 Germani dobrogeni
 Regatele germanice
 Minoritatea germană în Polonia

Germania
Grupuri etnice din Europa
Germani